[{"text_idx": "#000005", "text": "Foto de la kamparo en la graflando Galway, Irlando farita de Derek Lackaff en januaro 2016."}, {"text_idx": "#000006", "text": "Originala versio de tiu c\u0302i artikolo aperis [en] en sekcio r12n de Medium, platformo de socia j\u0302urnalismo."}, {"text_idx": "#000007", "text": "Antau\u0306an someron junulino el Irlando Caoimhe Ni\u0301 Chathail sendis al sia movtelefona kompanio mesag\u0302on per Tvitero [en], informinte ke s\u0302i alfrontis certajn malfacilaj\u0302ojn dum uzado de g\u0302ia retejo. Dum kelkaj monatoj la retejo montris eraron en s\u0302ia nomo, c\u0302ar super unu el ties literoj staras akcento (i\u0301). La kompanio proponis al la junulino uzi s\u0302ian \u201canglan nomon\u201d. Tiuj mesag\u0302oj estigis lavangon da komentoj inter uzantoj de tiu socia retejo en Irlando: la firmao tiel dubigis la interretan uzadon de la irlanda lingvo en la lando. Tamen post kelkaj semajnoj la kompanio renovigis la retejon, kiu nun akceptas la irlandajn nomojn. Tiu kazo, kvankam malgranda, bone ilustras kion devas alfronti la parolantoj de la irlanda en la cifereca medio."}, {"text_idx": "#000008", "text": "La irlanda lingvo (Gaeilge) estas oficiala lingvo de Irlando, agnoskita kiel minoritata lingvo en Nord-Irlando kaj kiel oficiala lingvo de Eu\u0306ropa Unio. Edukado en la irlanda estas deviga en la bazaj kaj mezaj lernejoj. La lingvo havas ric\u0302an literaturan heredaj\u0302on kaj estas uzata en radio, televido kaj Interreto. Studentoj, studantaj g\u0302in ekster Irlando [en], povas trovi formalajn eblecojn por studi la lingvon en la universitatoj kiel Notre Dame [en] au\u0306 la Universitato de Sidnejo [en], au\u0306 en retejoj kiel MeetUp [en] kaj helpe de senpagaj aplikaj\u0302oj kiel Duolingo. Malgrau\u0306 subtenado kaj interesig\u0302o, la irlanda estas konsiderata \u201ccerte endang\u0302erigita\u201c[en]. Lau\u0306 nunaj pritaksoj, el 4,6-miliona irlanda log\u0302antaro c\u0302iutage la lingvon uzas nur c\u0302irkau\u0306 40-70 mil homoj. La irlanda estas regiona lingvo, kiun oni parolas en lernejo nur en malmultaj, speciale markitaj kamparaj regionoj nomataj Gaeltacht. Do la irlanda estas minoritata lingvo en Irlando, kie plejparto de la homoj uzas en c\u0302iutaga vivo la dominantan lingvon \u2014 la anglan."}, {"text_idx": "#000009", "text": "Procentaj\u0302o de la parolantoj de la irlanda, uzantaj la lingvon en c\u0302iutaga vivo ekster lernejo. Lau\u0306 censo de 2011. Bildo de SkateTier CC BY-SA 3.0 tra Wikimedia Commons"}, {"text_idx": "#000010", "text": "Unu el fres\u0302aj studoj supozis, ke la irlanda povas efektive malaperi kiel la regiona lingvo dum la du sekvaj jardekoj [en]. Tio metas g\u0302in je la sama vico kiel milojn da aliaj lingvoj, kiuj povas malaperi en proksimaj jaroj au\u0306 jardekoj se ne okazos aktiva enmiksig\u0302o. Dum la teknika klasado de la lingvoj [en] kaj dang\u0302eronivelo [en] estas diskutataj de sciencistoj, la tutmonda tendenco plu inklinas al s\u0302rumpo de la lingva diverseco, c\u0302ar la lingvoj kiel la angla, hispana au\u0306 c\u0302ina, forpremas lokajn kaj indig\u0302enajn lingvojn."}, {"text_idx": "#000011", "text": "Kvankam la lingvoj aperadis kaj malaperadis dum la tuta historio de la homaro, la koloniismo, asimilado [en] kaj tutmondig\u0302o kau\u0306zis en lasta jarcento grandan premon sur la lingvojn, kiujn parolas plej malmulte da homoj. En Usono pli ol 150 lingvoj [en] de indig\u0302enaj popoloj ankorau\u0306 havas parolantojn, sed jardekoj da kultura subpremado endang\u0302erigis ilin. Ekzemple la lakotan lingvon parolas 2000 homoj, sed plejparto el ili ag\u0302as 60 g\u0302is 70 jarojn. Transdonado de la lingvo de unu generacio al alia, de geavoj al gefiloj kaj genepoj, estas la s\u0302losila faktoro de g\u0302ia postvivado, do savado kaj revigligo de la lingvoj ig\u0302as kurado kontrau\u0306 la tempo."}, {"text_idx": "#000012", "text": "Ekzistas multe da kialoj pro kiuj la parolantoj devas havi eblecon uzi sian propran lingvon kaj konservi la lingvan diversecon. La lingvo estas nerompebla ligo al certa kulturo kaj kodas unikan informon pri la homo kaj la mondo. Aliro al lingvo de siaj prauloj donas grandan avantag\u0302on al la popoloj, kiuj rezistas al au\u0306 restarig\u0302as post la koloniismo. Kune kun mia kolego William J. Moner [en] mi antau\u0306nelonge lanc\u0302is esploran projekton, kadre de kiu estas esplorata uzado de minoritata lingvo \u2014 la irlanda \u2014 en pos\u0302telefona medio. Ni opinias ke akirita sperto povas esti aplikata al miloj da aliaj endang\u0302erigitaj lingvoj kaj substrekas la rolon de dezajnado de interago en la revivigo de la lingvo."}, {"text_idx": "#000013", "text": "Komunikaj teknologioj kaj sociaj retejoj kiel parto de ili, prezentas samtempe eblecojn kaj problemojn por la konservado kaj renaskigo de la minoritataj lingvoj. Al avantag\u0302oj apartenas ebleco disvastigi kulturajn kaj novaj\u0302ajn amaskomunikilojn kaj lernomaterialojn. Krome aperas ebleco altigi la prestig\u0302on de la lingvo kaj stimuli g\u0302ian uzadon fare de nova generacio, kio ig\u0302as c\u0302iam pli aktuala dum junularaj kulturoj tutmonde transiras al interligitaj komunikaj kuntekstoj, kies ekzemplo povas esti tujmesag\u0302iloj kiel Snapchat, Facebook Messenger kaj WhatsApp."}, {"text_idx": "#000014", "text": "Ciferecaj komunikaj platformoj potenciale ebligas al la anoj de la lingvaj komunumoj c\u0302iam esti konektitaj. Tamen persona komputilo perdas sian avantag\u0302on super movtelefonoj, do interago kaj enigo dependas grandparte de pli avantag\u0302aj procezoj kiel rekonado de parolo kaj gestoj, ol de tradicia enigado de teksto per klavaro. Kvankam tajpado de baza teksto pere de klavaro estas simpla komputada ekzerco, ebligado de pli avantag\u0302aj funkciaj eblecoj kiel korektado de ortografio au\u0306 pritraktado de parolo konsumas pli da tempo kaj resursoj. Iuj observantoj ekalarmis. Ekzemple la poeto kaj kantisto Sjo\u0301n [en] diras jenon pri sia denaska islanda lingvo (330 000 parolantoj):"}, {"text_idx": "#000015", "text": "The broader and more serious implications are for the language as it is used in daily life. Technology is moving towards AI and speech-controlled applications, and the companies developing it do not see preserving languages spoken by few as their responsibility. When the day comes that we have to speak to our refrigerators in English (which I believe is not far in the future), Icelandic will retreat very fast."}, {"text_idx": "#000016", "text": "Por la lingvo, kia g\u0302i estas uzata en c\u0302iutaga vivo, ekzistas pli larg\u0302aj kaj seriozaj sekvoj. La modernaj teknologioj movig\u0302as direkte al artefarita intelekto kaj aplikaj\u0302oj kun funkcio de parolrekonado. Firmaoj, kreantaj ilin, ne speciale atentas lingvojn kun malgranda nombro de parolantoj. Venos tago, kiam ni devos interparoli kun niaj fridujoj en la angla (kio s\u0302ajne okazos tre baldau\u0306) kaj la islanda tre rapide perdos siajn poziciojn."}, {"text_idx": "#000017", "text": "C\u0302e tio la islanda teknike ec\u0302 ne estas konsiderata endang\u0302erigita lingvo."}, {"text_idx": "#000018", "text": "Komputigado de la minoritataj lingvoj malfermas novajn eblecojn por konservado kaj renaskigo de la lingvoj. Tiuj eblecoj inkluzivas pli simplan kaj malpli trudeman lingvistikan dokumentaron, ekzemple pere de movtelefonaj aplikaj\u0302oj kiel Aikuma [en]. Ili inkluzivas novajn eblecojn por lingvolernado, c\u0302ar novaj tekstoj, sonaj kaj filmaj materialoj kaj programaro tiucela, ig\u0302as pli alireblaj. Unu el miaj plej s\u0302atataj ekzemploj estas la ludo Never Alone [en], kiu estis kreita en proksima kunlaboro kun rakontistoj el indig\u0302enaj triboj en Alasko [en]."}, {"text_idx": "#000019", "text": "Alia amuza ekzemplo estas versio de la animacia serio Berenstain Bears, tradukita kaj voc\u0302igita en la lakota lingvo [en], kaj nun spektebla c\u0302e Youtube. Ankau\u0306 lokaj\u0302igado au\u0306 tradukado de la programaro, speciale de tiu kun malferma kodo, estas promesplena kampo por minoritataj lingvoj. Kevin Scannell [en], fakulo pri informadiko el la Universitato de Saint Louis, listigas plurajn aplikaj\u0302ojn [en], inkluzive de Mozilla Firefox kaj LibreOffice, kaj retaplikaj\u0302ojn kiel Gmail kaj Twitter, kiuj alireblas en la irlanda danke al kontribuoj fare de li kaj de aliaj homoj."}, {"text_idx": "#000020", "text": "En la mondo okazas amasa transiro al movteknikaj\u0302oj kaj evidentas ke ili modifas la lingvon \u2014 kaj aliel ol la komputiloj. La unua generacio de la tujmesag\u0302ilaj platformoj konsistis plejparte el movtelefonoj kun malgranda ekrano kaj klavaro el ciferoj. La kutima cifer-klavaro havis nur 12 butonojn, plejparto de simboloj estis enigataj per kelkaj klavopremoj por elektado de necesa opcio. Ekzemple uzanto sesfoje premis la klavon kun surskribo \u201c2\u201d por enigi la simbolon A\u0301, transirante tra simboloj A, B, C, 2 kaj A\u0308. La intuicia tekstotajpado estas eniga teknologio, destinata por solvi certajn problemojn kaj ebliganta al programaro \u201cdiveni\u201d, kian vorton uzanto celas, surbaze de malpli granda nombro de klavopremoj. La prognozata teksto altigas tajporapidecon je g\u0302is 30% kaj estas vaste aplikata por grandaj lingvoj, sed subteno de etaj lingvoj kun malgrandaj komercaj merkatoj malfortig\u0302is."}, {"text_idx": "#000021", "text": "Transiro al akcentitaj literoj en moderna pos\u0302telefono."}, {"text_idx": "#000022", "text": "Teknikaj\u0302oj kun tus\u0302ekrano kiel Apple iPhone kaj iPad, estas la dua generacio de la movtelefonaj platformoj. Ili kutime uzas \u201cmolan klavaron\u201d, kiu aperas sur ekrano kaze de neceso enigi tekston. Por minoritata lingvo kun alfabeto, simila al tiu de la plejmulto, tio ne estas problemo. Ekzemple la nuntema irlanda lingvo [en] uzas plejparton de la literoj de la latina alfabeto kun kvin akcentitaj vokaloj (si\u0301neadh fada), alireblas pere de la angla klavaro helpe de unu plia premo. Tamen por plejparto de la uzantoj de la tus\u0302ekranaj teknikaj\u0302oj enigo de la simboloj plu estas io stranga. Por parolantoj de dominantaj lingvoj, klavaroj prezentas vastan gamon da eblecoj kiel pergesta tajpado [en], kontrolado de ortografio kaj au\u0306tomata korektado. Tio grave faciligas komfortecon de la uzado, g\u0302ustecon kaj rapidecon de la enigo de la teksto en movteknikaj\u0302oj, kio igas parolantojn de la minoritataj lingvoj transiri al la dominantaj lingvoj."}, {"text_idx": "#000023", "text": "Kiel la irlanda povas adaptig\u0302i al Interreto?"}, {"text_idx": "#000024", "text": "Por pli bone kompreni kiel parolantoj de minoritataj lingvoj interagas kun movteknologioj ni kreis kaj realigis interretan enketadon c\u0302e la irlanda junularo, parolanta en la irlanda kaj studanta en Irlando. La enketado okazis surbaze de antau\u0306a enketado inter frislingvaj adoleskuloj [en] (la frisa estas regiona lingvaro en Nederlando). Kiel estis supozite, la partoprenintoj estis aktivaj uzantoj de sociaj retejoj, speciale de telefonaj aplikaj\u0302oj. Estis rivelitaj jenaj niveloj de lingvoregado: la kompreno de la irlanda estis sufic\u0302e alta, la nivelo de la parolkapablo estis iom malpli alta, dum la skribonivelo estis ege malpli alta."}, {"text_idx": "#000025", "text": "La uzantoj havis rakontindaj\u0302ojn pri sia sperto de uzado de la irlanda en la sociaj retejoj, kaj pri obstakloj, kiujn ili alfrontis. Respondoj al la demandoj dividendas je tri lau\u0306temaj kategorioj. La unua konsistis en tio, ke legantaro de la irlanda estis grave malpli granda ol tiu de la angloparolantoj. Multaj enketitoj havas amikojn, kiuj parolas la irlandan, sed multaj el ili ne kurag\u0302is uzi tiun c\u0302i lingvon en sociaj retejoj. Iuj esprimis opinion, ke vidi la irlandan en sociaj retejoj estis io \u201cmalkutima\u201d au\u0306 \u201cnenormala\u201d. Neniu el la uzantoj diris, ke li klopodas filtri novaj\u0302ojn lau\u0306lingve, uzante listojn de Facebook."}, {"text_idx": "#000026", "text": "La dua kategorio estis ligita al la unua: la uzantoj rimarkigis, ke ilin legas homoj, parolantaj diversajn lingvojn kaj pro tio ili timis krei publikaj\u0302ojn en la irlanda por ne ekskludi, nek ofendi tiujn, kiuj ne parolas ilian lingvon. Tiu konkludo estis grandparte paradoksa, c\u0302ar la uzantoj ankau\u0306 g\u0302enerale opinias ke la lingvo estas grava parto de iliaj kulturo kaj identeco."}, {"text_idx": "#000027", "text": "La tria kategorio \u2014 movteknika amaskomunikilaro, estas ligita al konkretaj teknikaj problemoj. Ec\u0302 spertaj retumantoj alfrontas pliajn obstaklojn tajpante en la irlanda sur movteknikaj\u0302oj \u2014 anstatau\u0306 uzi avantag\u0302an senc\u0302esan tajpadon kun au\u0306tomata korektado, ili devas skrupule enigi literojn unu post alia. En multaj kazoj klavaro aktive kontrau\u0306as ilin, c\u0302ar la angla sistemo de la au\u0306tomata korektado substrekas c\u0302iujn irlandajn literojn kiel erarojn au\u0306 \u201ckorektas\u201d ilin al la anglaj literoj. Problemo de ricevado de la \u201cg\u0302usta\u201d irlanda lingvo per la pos\u0302telefona klavaro ig\u0302as pli akra por multaj potencialaj uzantoj de la irlanda, kiuj ne komplete g\u0302in regas. Iuj menciis, ke oni publike kritikis ilin au\u0306 ke ilin hontigis \u201cgramatikaj snoboj\u201d pro uzado de la \u201cmalg\u0302usta\u201d irlanda en Interreto."}, {"text_idx": "#000028", "text": "Do la enketado montris kion devas pripensi kreantoj de la aplikaj\u0302oj por parolantoj de minoritataj lingvoj."}, {"text_idx": "#000029", "text": "Plejparto de la demanditoj opinias, ke la nuntempaj movteknikaj interfacoj obstakligas uzadon de la irlanda lingvo. C\u0302u temas pri aliro al la akcentitaj simboloj au\u0306 pri baraktado kontrau\u0306 au\u0306tokorektado en alia lingvo, la interfaco mem povas instigi la uzantojn elekti lingvon de plimulto. En iuj malgrandaj lingvaj komunumoj uzantoj ne alfrontas problemojn pri transs\u0302altado de la klavaroj, mals\u0302altado de helpaj teknologioj kiel la senc\u0302esa tajpado kaj au\u0306tokorektado, kaj ankau\u0306 pri enigo de vortoj literon post litero. Tamen en kunteksto de minoritata lingvo kiel la irlanda la uzantoj argumentite supozas ke la c\u0302irkau\u0306uloj parolas la anglan, do ili elektas la vojon malplej penigan de lingva kaj teknika vidpunktoj. Multaj retumantoj, kiuj libere parolas la irlandan, preferas sendi mesag\u0302ojn en la angla, ec\u0302 se en c\u0302iutaga vivo ili komunikas kun la familio kaj geamikoj irlande."}, {"text_idx": "#000030", "text": "Ni ankau\u0306 trovis, ke indikoj pri populareco en sociaj retejoj instigas la irlandajn retumantojn uzi la dominantan lingvon. Tiaj indikiloj tendencas simpligi, sed ili okupas gravan lokon en c\u0302iu mesag\u0302o: temas pri la markoj \u201cs\u0302atata\u201d, \u201cnombro de komentoj\u201d au\u0306 \u201crepepaj\u0302o\u201d. Lau\u0306 la principoj de la ekonomio de atento, sekvi kiujn stimulas la sociaj retejoj, necesas eviti c\u0302ion, kio povas potenciale limigi interagon kun la publikaj\u0302o, ekzemple uzadon de la minoritata lingvo."}, {"text_idx": "#000031", "text": "C\u0302iuj parolantoj de la minoritata lingvo log\u0302as kaj komunikas en la komplika kultura kunteksto. La irlanda lingvo havas profundajn kaj kompikajn asociig\u0302ojn por la irlandanoj, ekde la historia heredaj\u0302o kaj sento de fiero, g\u0302is zorgig\u0302o pri la politikaj konfliktoj kaj doloriga sento de lingvolernado en lernejo."}, {"text_idx": "#000032", "text": "Krome la irlandaj retumantoj povas esti certaj pri tio, ke la angla estos komprenata de c\u0302iuj uzantoj, dum la irlanda povas esti komprenebla nur por speciala kategorio de homoj. Tio malfaciligas stabilan uzadon de la irlanda, speciale por la gejunuloj. Se la celo estas stimuli c\u0302iutagan, kreivan lingvo-uzadon, do eble utilos krei novajn lingvajn normojn, ekzemple helpe de unulingvaj platformoj, kiuj forigas socian dusensecon de la dulingvismo. Aliaj minoritataj lingvoj havos aliajn rilatojn kun la dominanta lingvo, pravigante aliajn solvojn."}, {"text_idx": "#000033", "text": "Finfine, la lingvoj starigas specifajn kaj unikajn lingvajn postulojn, ligitajn al iliaj ortografio, morfologio kaj komputadaj resursoj. La irlanda iusence estas unika kiel minoritata lingvo, c\u0302ar g\u0302i havas sufic\u0302e multe da resursoj. Ekzemple kelkaj malmultekostaj au\u0306 senpagaj funkciaj teknologioj de enigo pere de irlanda klavaro jam alireblas por movteknikaj\u0302oj. Sed inter la potencialaj uzantoj, pri kiuj ni parolis komence de nia esploraj\u0302o, ilia uzado trovig\u0302as je komenca fazo. Neniu el la demanditoj menciis uzon de la klavaro Adaptxt [en] \u2014 senpaga klavaro por iOS kaj Android, liveranta altkvalitan funkcion de prognozado kaj au\u0306tokorektado por la irlandlingvanoj, kaj simplan transs\u0302altadon de unu lingvo al alia. Kelkaj uzantoj rimarkigis, ke ili uzas la klavaron Swype [en], kiu estas aparta aplikaj\u0302o, sed havas kompletan subtenon de la irlanda."}, {"text_idx": "#000034", "text": "Ekzistas aktivaj esplorejoj pri la irlanda komputa lingvistiko kiel la Centro ADAPT [en] en Dublino. Kevin Scannell opinias, ke la problemo konsistas ne en manko de la teknikaj resursoj au\u0306 de subteno, sed en ilia reala uzado: la efika surmerkatigo de la programaro kaj interfacoj en la irlanda por la potencialaj uzantoj, kaj ankau\u0306 en konvinkado de la kreantoj de la operaciumoj kaj la produktantoj de la aplikaj\u0302oj pri neceso integri la irlandan lingvon en iliajn produktojn. Oni povas supozi, ke tio okazos ankau\u0306 rilate aliajn lingvojn \u2014 la lasta versio de aplikaj\u0302o por la klavaro Google GBoard [en] por iOS kaj Android subtenas la irlandan kaj ebligas realigi la au\u0306tokorektadon kaj prognozadon en kelkaj lingvoj samtempe."}, {"text_idx": "#000036", "text": "Vivkapablo de la lingvo postulas praktikadon tie, kie la homoj libere komunikas kaj inters\u0302ang\u0302as ideojn. Dum tiaj tutmondaj teknologiaj gigantoj kiel Facebook kaj Google, translokig\u0302as al evoluontaj landoj [en], aferoj kiel lingva mem-identeco kaj kontrau\u0306koloniisma rezistado akiras c\u0302iam pli gravan signifon. Stimulado de la c\u0302iutaga uzado de la endang\u0302erigitaj lingvoj, c\u0302u en Interreto au\u0306 ekster g\u0302i, postulas stimulojn por partopreno kaj engag\u0302ig\u0302o en tiuj procezoj fare de aktivuloj, dezajnistoj kaj kreantoj, reprezentantaj la minoritatajn lingvokomunumojn."}, {"text_idx": "#000037", "text": "Samtempe la informteknologioj transiras en pli mallarg\u0302ajn kaj evoluantajn kulturajn kuntekstojn kaj platformojn de la sociaj retejoj, kio helpas al komunikado. Tamen strec\u0302ig\u0302o inter la regionaj lingvoj kaj tutmondaj teknologioj plu maltrankviligos lokajn komunumojn kaj homojn, kiuj okupig\u0302as pri kreado de tiu c\u0302i interago. Kvankam la irlanda estas unika minoritata lingvo, g\u0302ia esplorado ebligas kompreni kiel helpe de movteknikaj interfacoj okazas interago de la tutmonda kaj loka praktikoj."}, {"text_idx": "#000038", "text": "C\u0302i tiu artikolo venas de Rising Voices, projekto de Global Voices, kiu helpas disvastigi civitanajn komunikilojn al lokoj, kie kutime oni ne havas aliron al ili. \u00b7 C\u0302iuj artikoloj"}, {"text_idx": "#000045", "text": "Interesega artikolo. Krom ebligi al mi koni iom pri la irlanda lingvo, g\u0302i ankau\u0303 multe pensigis min pri la graveco uzi minoritatajn lingvojn c\u0302iel. Uzi Esperanton enrete, ekzemple, estas rezistemo kiu vivigas g\u0302in kaj ebligos g\u0302ian pluvivecon al estonteco. Ne plu estas sufic\u0302e nur presitaj libroj, sed ankau\u0303 la komputeka etoso c\u0302irkau\u0303 iu lingvo jam estas parto de g\u0302ia viveco. Dankon pro la traduko kaj pro la eblo donacita al mi legi tiun tekston en Esperanto.\nStano BELOV Profilo de kontribuanto \u00bb\nDankon al vi, kara leganto. Ni preparas pliajn artikolojn, inkluzive tiujn pri lingvaj aferoj. Revenu!"}, {"text_idx": "#000046", "text": "Interesega artikolo. Krom ebligi al mi koni iom pri la irlanda lingvo, g\u0302i ankau\u0303 multe pensigis min pri la graveco uzi minoritatajn lingvojn c\u0302iel. Uzi Esperanton enrete, ekzemple, estas rezistemo kiu vivigas g\u0302in kaj ebligos g\u0302ian pluvivecon al estonteco. Ne plu estas sufic\u0302e nur presitaj libroj, sed ankau\u0303 la komputeka etoso c\u0302irkau\u0303 iu lingvo jam estas parto de g\u0302ia viveco. Dankon pro la traduko kaj pro la eblo donacita al mi legi tiun tekston en Esperanto."}, {"text_idx": "#000049", "text": "Retpos\u0302to (ne estos publikigata) (deviga)"}, {"text_idx": "#000050", "text": "Aboni komentojn de c\u0302i tiu artikolo per retpos\u0302to"}, {"text_idx": "#000051", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]